nyingma
Nyingma er den ældste af de tibetanske buddhistiske retninger i Tibet, der traditionelt føres tilbage til Padmasambhava og den første spredning af buddhismen i Tibet i 700-tallet.
En tilhænger af retningen kaldes nyingmapa. I modsætning til de andre ordener i tibetansk buddhisme havde nyingma ikke ikke noget internt hierarki. Mange af lamaerne er gift, og først i 1700-tallet opbyggedes der store klosterinstitutioner. Retningen står fortsat stærkest i landområderne, ikke mindst i Østtibet og i dele af Nepal, og mange af lamaerne i de mindre landsbyer er nyingmapa. En stor del af belæringerne stammer fra såkaldte terma 'skjulte skatte' og omhandler meditationssystemet dzogchen.